
AZ EURÓPAI PARLAMENT JOGALKOTÁSI ÁLLÁSFOGLALÁS-TERVEZETE
az egyrészről az Európai Unió, másrészről az Ecuadori Köztársaság közötti, a Bűnüldözési Együttműködés Európai Uniós Ügynöksége (Europol), valamint a súlyos bűncselekmények és a terrorizmus elleni küzdelem terén illetékes ecuadori hatóságok közötti együttműködésről szóló megállapodás megkötéséről szóló tanácsi határozattervezetről
(10965/2025 – C10‑0219/2025 – 2025/0120(NLE))
(Egyetértés)
Az Európai Parlament,
–	tekintettel a tanácsi határozat tervezetére (10965/2025),
–	tekintettel az egyrészről az Európai Unió, másrészről az Ecuadori Köztársaság közötti, a Bűnüldözési Együttműködés Európai Uniós Ügynöksége (Europol), valamint a súlyos bűncselekmények és a terrorizmus elleni küzdelem terén illetékes ecuadori hatóságok közötti együttműködésről szóló megállapodástervezetre (10969/2025),
–	tekintettel a Tanács által az Európai Unió működéséről szóló szerződés 16. cikkének (2) bekezdésével, 88. cikkével és 218. cikke (6) bekezdése második albekezdése a) pontjának v. alpontjával összhangban előterjesztett, egyetértésre irányuló kérelemre (C10‑0219/2025),
–	tekintettel eljárási szabályzata 107. cikkének (1) és (4) bekezdésére és 117. cikkének (7) bekezdésére,
–	tekintettel az Állampolgári Jogi, Bel- és Igazságügyi Bizottság ajánlására (A10‑0000/2025),
1.	egyetért a megállapodás megkötésével;
2.	utasítja elnökét, hogy továbbítsa a Parlament álláspontját a Tanácsnak és a Bizottságnak, valamint a tagállamok és az Ecuadori Köztársaság kormányainak és parlamentjeinek.

[bookmark: _Toc219450377]INDOKOLÁS
A nemzetközi szervezett bűnözés és a terrorizmus természeténél fogva határokon átnyúló jelenség. A kábítószer-kereskedelemben, az emberkereskedelemben, a fegyvercsempészetben és a pénzmosásban részt vevő bűnözői hálózatok gyakran globális szinten működnek, kihasználva a jogi és joghatósági hiányosságokat a felderítés és a büntetőeljárás elkerülése érdekében. Ebben az összefüggésben Latin-Amerika mint fő kokaintermesztő és -termelő régió különleges szerepet játszik. Kikötői gyakran az Európai Unióba irányuló szállítás kiindulási pontjai. Emellett a térség a szexuális kizsákmányolás és – kisebb mértékben – a munkaerő-kizsákmányolás céljából történő emberkereskedelem, valamint az EU-ba légi úton történő irregulárismigráns-csempészet forrása is.

Az Europol és Ecuador közötti fokozott operatív együttműködés és a releváns információk megosztása fontos lenne a számos közös érdekű területen elkövetett súlyos bűncselekmények elleni küzdelemben, és ezáltal társadalmaink nagyobb biztonságának garantálásában. Ez az együttműködés Europol és Ecuador között már létezik egy 2023 októberében aláírt munkamegállapodás formájában. Az Europolhoz egy ecuadori összekötő tisztviselőt is kirendeltek. A személyes adatok cseréjének lehetősége nélkül azonban ez nem hatékony eszköz a nemzetközi bűnözői hálózatok elleni küzdelemben. Az Europol és Ecuador közötti ilyen jellegű fokozott operatív együttműködés és a releváns információk megosztása fontos a számos közös érdekű területen elkövetett súlyos bűncselekmények elleni küzdelemben.

Az Europol és az ecuadori hatóságok közötti együttműködésről szóló EU–Ecuador-megállapodás biztosítja majd bűnüldöző hatóságaink számára ezt az alapvető elemet. A megállapodás révén képesek lesznek arra, hogy személyes adatokat cseréljenek, ami elengedhetetlen a bűnözők elleni küzdelemhez. A megállapodás ugyanakkor általános adatvédelmi elveket, a személyes adatok kategóriáit, valamint a személyes adatok automatizált feldolgozására és újbóli továbbítására vonatkozó szabályokat is tartalmazni fog. Egyben biztosítékokat is tartalmaz majd, például a hozzáférési jogra, valamint a helyesbítéshez, a törléshez és a korlátozáshoz való jogra vonatkozóan. Az európai adatvédelmi biztos arra a pozitív következtetésre jutott, hogy a megállapodás megfelelő biztosítékokat tartalmaz az egyének magánéletének, alapvető jogainak és szabadságainak védelme tekintetében. 

A súlyos bűncselekmények és a terrorizmus elleni küzdelem érdekében elengedhetetlen az Europol és az illetékes ecuadori hatóságok közötti együttműködés. Ez a partnerség megkönnyíti a hírszerzési információk megosztását, megerősíti az intézményi kapacitást, harmonizálja a jogi kereteket és lehetővé teszi az összehangolt műveleteket, ezáltal fokozva a biztonságot Európában, Latin-Amerikában és azon túl. Ez az együttműködés hangsúlyozza azt az elvet, hogy globalizált világunkban az együttes fellépés nemcsak előnyös, hanem elengedhetetlen is a béke és a stabilitás fenntartásához.

<FootprintIntro>Az előadó kizárólagos felelősségi körében kijelenti, hogy jelentésébe nem foglalt bele a kötelező átláthatósági nyilvántartásról szóló intézményközi megállapodás[footnoteRef:1] hatálya alá tartozó olyan érdekképviselőktől vagy harmadik országok hatóságainak – többek között ezen országok diplomáciai képviseleteinek és nagykövetségeinek – olyan képviselőitől kapott észrevételeket, akiket vagy amelyeket az eljárási szabályzat I. mellékletének 8. cikke értelmében fel kell tüntetni ebben a mellékletben.</FootprintIntro> [1:  Intézményközi megállapodás (2021. május 20.) az Európai Parlament, az Európai Unió Tanácsa és az Európai Bizottság között a kötelező átláthatósági nyilvántartásról (HL L 207., 2021.6.11., 1. o., ELI: http://data.europa.eu/eli/agree_interinstit/2021/611/oj).] 

